Waterfallway Bellingen bis Tamworth    Noch zwei Wuche Sand inde Hoose und Salz inde Auge (mr hänns aber ächt gnosse!!!) verlöhnmr also d Küschte widr um im Inland no bitz uf Erkundigstour z go. Schliesslig wännmr jetzt do no bitz öbbis aluege und nid widr bis Queensland uffe rase. Queensland und dr Norde bis zude Kimberleys machemer denn e andrsmol, zwüsche  Mai und Auguscht, abr nid uf dääre Reis jetzt :-)  Also hännmr uns ufe Waterfallway begä.  Das soll e Wäg sy wo immer widr an Wasserfäll vrbyfiehrt, obwohl mir uns das nid richtig hänn könne Vorstelle, sinn doch oft alli usdröggnet. Dr erschti Ort isch denn scho e sau agnähmi und Australie-untypischi Überraschig gsi!! Bellingen, e gleine Ort wo ALLES het. Gmietligi Kaffis - und feini drzue, denn verschiedenschti Boutique wome ka züg und sache finde, e tolle Didgeridoo und sunscht Holzinstrumänt  verkaufende Lade, eifach e wirklig gueti Stimmig do. Me het denn au ufe ganz agnähmi Art die bitz Öko-aghuuchti Mentalität do gspürt. vom Amerikanische Verhalte wome sich sunscht gwöhnt isch in Australie, hetme do fascht nüt gmerkt. Schinz heigs au verschiedenschti Schuele (vo Kindergarte bis Kunschtschuele alles z ha), e Badi, am Fluss kame Kanufahre und sunscht x sache zum Unternäh. Dr Wald isch Rägewaldig und het vieli Wägli zem lauffe. Me merkt de Lüt a, dass si wüsse was due und sehn au nid alli us wie  Kubikmetrigi Roulladene.  In däre Umgäbig sinnmr denn ufd Suechi nochme Plätzli und hänn dr Usstiiger-Dütschi Gerhard atroffe. Dä het e zimmlig guete Job in Dütschland lo sause, nochdämr s ygseh het, dass nur immer schaffe und Gäld verdiene elai nid glügglig macht und är sich innerlig langsam in Luft uflöst... Jetzt wohnter do bitz usserhalb imme Cottage und duet sinere Kreativität freie Lauf lo. Und s isch ächt genial was dä alles anezauberet. Jedefalls hännmr denn dörfe 3 Nächt bi ihm bliibe, hänn  viiel drungge und Gittare gspielt, gredet, glacht, Nochbere kenneglernt, etcetc...  Die grossi Sau ufem Fotti ghört sine Nochbere und lauft jede Morge an sim Huus verby und isch e Danggschön vom Filmmacher vom Schweinli Babe. Het si Buurehof zum Drülle zur Verfiegig gstellt. In däm Tal do wohne ca 5 Familie. Die eine scho ewigs, die andre sinn zu sau Stutz ko, sigs durch spezielli Jobs wosi eifach irgendwennundwie mol im Läbe drzue ko sinn (dä mit dr Sau suecht für Filmemacher e geeignete Dreihort) ,  sigs durch e guets Erb und e Glüggsserie an Fottis wo grad füre Kaländer brucht worde sinn und e Duuruftrag ergä het...(Millione mit 29 und mit Föttele no bitz schäfferle...), odr eifach e gueti Stellig irgendwo wome nüm täglich am Job muess uftauche...  Jänu, mir hänn s au ohni Millione guet und mr wärde vermuetlig au nie so viel ha. Drfür immer bitz Glügg und gueti Freizyt...so dassmr gar nid mien usstiige für zem zfriede wärde.  Sau schöni Wasserfäll, Schlange, Spinne, Wälder, Bekanntschafte und  als Platz Nr.1 ernennt: e wunderschöne Sunneufgang im New England NP mit Wolggemeer völlig elai und ohni Touris (die sinn alli 3/4 std. spöter ufdaucht, und do sinnmr scho alli indr Suppe gstande:-)) . Dä Waterfallway isch also wirklig toll. Und sogar dr Rägebooge hännmr vom einte bis zum andre Änd gseh, nur dr Schatz hännmr jede jo scho drby und hänn drum nüm buddlet drnoch :-)    Sinn no unterwägs uf Tamworth amene Aussiedayfescht hänge bliibe. unsere 1. Auguscht isch do am 26 Januar und z Sydney  schiinz e sau Ding...abr do womer grad gsi sinn, das Fescht hätsch miesse als das aschriibe...sunscht hättme nid gmerkt dass die do feschte...drfür hettme s urältischte Karusell überhaupt könne luege. Hetme miesse Astoose, denn het e Motörli ygstellt und denn sinn 5 kinder im schnäggetempo im Kreis umme...natürlig als voll ärnscht gmeinti Kinderbahn! Leider hännmr dr Föteler nid drby ka, denn au dr Militärkopf wo si Panzer do zeigt het isch e Lachnummere für sich gsi. Würschtlibuude...kasch vergässe, s het  zwar eini ka, abr dä het genau ei Sorte Würscht abotte und sunscht nix. Also nüt mitem erwünschte Monschterblätz vom Grill (wäge däm sinmr do überhaupt aghalte)...D Stimmig isch gsi, als wärs Fescht eigendlich sit zwei Dääg vrby, obwohls eigendlich zmittsdrinn gsi isch...Am meischte Stimmig het d Miniaturshow mit de Schofs-Hünd brocht. Die sinn ächt geil Die Cowboy-Hünd. Mir sinn denn abr gange und im Subway go ässe...    Tamworth sälber isch denn ganz ok gsi...leider hännmr abr um ei Daag s  10-Tägige Countryfestival verpasst. Sig d Country-Hauptsadt, und ächt dr Brüller. Jänusodennhaltebbezzzzspoooot.